b"\n_START_ARTICLE_\nEagles\n_START_SECTION_\n1971\xe2\x80\x931973: Formiranje in prve izdaje\n_START_PARAGRAPH_\nZa\xc4\x8detki skupine segajo v leto 1971, ko je John Boylan, takratni manager Linde Ronstadt, povabil lokalna glasbenika Glenna Freyja in Dona Henleyja v njeno spremljevalno skupino. Henley se je s svojo skupino Shiloh preselil iz Teksasa v Los Angeles, da bi posnel album, ki ga je produciral Kenny Rogers, Frey pa je v L.A. pri\xc5\xa1el iz Michigana in ustanovil skupino Longbranch Pennywhistle; Henley in Frey sta se sre\xc4\x8dala leta 1970 v no\xc4\x8dnem klubu Troubadour in se spoznala pri skupni glasbeni zalo\xc5\xbebi, Amos Records. Kasneje sta se spremljevalni skupini Linde Ronstadt pridru\xc5\xbeila \xc5\xa1e Randy Meisner, ki je sodeloval v spremljevalni skupini Rickyja Nelsona The Stone Canyon Band, in Bernie Leadon, ki je sodeloval v skupini The Flying Burrito Brothers. Skupina je od\xc5\xa1la na promocijsko turnejo albuma Silk Purse._NEWLINE_Na turneji sta se Frey in Henley odlo\xc4\x8dila ustanoviti skupino, o \xc4\x8demer sta obvestila Ronstadtovo. Frey je kasneje pojasnil, da je Ronstadtova povabila Leadona v svojo skupino in je tako zaslu\xc5\xbena, da sta ga Frey in Henley povabila v njuno skupino. Kasneje je trojica v skupino povabila \xc5\xa1e Meisnerja. \xc4\x8cetverica je skupaj z Ronstadtovo igrala v \xc5\xbeivo le na julijskem koncertu v Disneylandu, vsi \xc5\xa1tirje pa so sodelovali pri snemanju njenega albuma Linda Ronstadt. Kasneje je pri\xc5\xa1lo do zamisli, da bi se skupini pridru\xc5\xbeil \xc5\xa1e J. D. Souther, vendar je bil Meisner proti. Septembra 1971 je \xc4\x8detverica sklenila pogodbo z zalo\xc5\xbebo Asylum Records, ki jo je ustanovil David Geffen, ki ga je Freyju predstavil Jackson Browne. Geffen je odkupil Freyjevo in Henleyjevo pogodbo z zalo\xc5\xbebo Amos Records in poslal \xc4\x8detverico v Aspen, Kolorado, da bi se kot skupina razvili. \xc4\x8ceprav si uradno \xc5\xa1e niso izbrali imena, so oktobra 1971 \xc5\xbee nastopili pod imenoma Teen King in The Emergencies v klubu The Gallery v Aspnu. Don Felder je kot \xc2\xbbkrivca\xc2\xab\xc2\xa0za ime \xc2\xbbEagles\xc2\xab\xc2\xa0ozna\xc4\x8dil Leadona. Ta naj bi med \xc4\x8dasom, ko je bila skupina pod vplivi pejotla in tequile, govoril o svojem branju o hopijskem \xc4\x8da\xc5\xa1\xc4\x8denju orla. J.D. Souther pravi, da je ideja o tak\xc5\xa1nem poimenovanju skupine pri\xc5\xa1la, ko je Frey zavpil \xc2\xbbEagles!\xc2\xab, ko je nad sabo videl orle. Steve Martin, ki je poznal Eaglese \xc5\xa1e iz \xc4\x8dasov The Troubadourja, v svoji avtobiografiji govori, da je skupini predlagal, naj se poimenujejo \xc2\xbbThe Eagles\xc2\xab, Frey pa je vztrajal pri \xc2\xbbEagles\xc2\xab. Geffen in njegov poslovni partner Elliot Roberts sta sprva vodila skupino, med snemanjem tretjega albuma skupine pa ju je na tem polo\xc5\xbeaju zamenjal Irving Azoff._NEWLINE_Debitantski istoimenski album skupine je bil posnet februarja 1972 v Angliji, producent albuma pa je bil Glyn Johns. Johns je bil navdu\xc5\xa1en nad harmonskim petjem skupine in je zaslu\xc5\xbeen za preoblikovanje skupine v\xc2\xa0\xc2\xbbcountry rock skupino s tistimi visokolete\xc4\x8dimi harmonijami\xc2\xab. Eagles, ki je iz\xc5\xa1el 1. junija 1972, je bil uspe\xc5\xa1en, z njega so iz\xc5\xa1li trije top 40 singli. Prvi singl in prva skladba, \xc2\xbbTake It Easy\xc2\xab, je skladba, ki sta jo napisala Frey in njegov takratni sosed in country roker Jackson Browne. Browne je napisal prvi verz skladbe, vendar se je ustavil pri drugem verzu, za vrstico \xc2\xbbI'm standing on a corner in Winslow, Arizona\xc2\xab. Frey je verz dopolnil z \xc2\xbbIt's a girl, my Lord, in a flatbed Ford, slowin' down to take a look at me\xc2\xab. Browne je nato napisal \xc5\xa1e preostanek besedila. Singl je dosegel 12. mesto lestvice Billboard Hot 100 in popeljal Eaglese do slave. Sledila mu je bluesovsko obarvana skladba \xc2\xbbWitchy Woman\xc2\xab\xc2\xa0in soft country rock balada \xc2\xbbPeaceful Easy Feeling\xc2\xab. Singla sta se uvrstila na 9. in 22. mesto lestvice. Skupina je album promovirala na svoji ameri\xc5\xa1ki turneji kot predskupina zasedbi Yes._NEWLINE_Drugi album skupine, Desperado, govori o ameri\xc5\xa1kih odpadnikih Divjega zahoda ter primerja njihov \xc5\xbeivljenjski slog z \xc5\xbeivljenjskim slogom rockovskih zvezd. To je prvi album skupine, ki je prikazal nagnjenja skupine do konceptualnega skladanja pesmi. Med snemanjem tega albuma sta Henley in Frey prvi\xc4\x8d za\xc4\x8dela skladati skupaj. Skupaj sta napisala osem od enajstih skladb z albuma, med njimi skladbi\xc2\xa0\xc2\xbbTequila Sunrise\xc2\xab\xc2\xa0in \xc2\xbbDesperado\xc2\xab, dve izmed najpopularnej\xc5\xa1ih skladb skupine. Bluegrass skladbe \xc2\xbbTwenty-One\xc2\xab, \xc2\xbbDoolin\xe2\x80\x93Dalton\xc2\xab\xc2\xa0in balada \xc2\xbbSaturday Night\xc2\xab\xc2\xa0prikazujejo Leadonovo obvladovanje banja, kitare in mandoline. Zgodba razvpite tolpe Divjega zahoda Doolin\xe2\x80\x93Dalton je glavni tematski fokus albuma, kar lahko opazimo v skladbah \xc2\xbbDoolin\xe2\x80\x93Dalton\xc2\xab, \xc2\xbbDesperado\xc2\xab, \xc2\xbbCertain Kind of Fool\xc2\xab,\xc2\xa0\xc2\xbbOutlaw Man\xc2\xab\xc2\xa0in \xc2\xbbBitter Creek\xc2\xab. Album je bil manj uspe\xc5\xa1en kot predhodnik, dosegel je le 41. mesto lestvice Billboard 200, z njega pa sta iz\xc5\xa1la singla \xc2\xbbTequila Sunrise\xc2\xab, ki je dosegel 61. mesto lestvice Billboard Hot 100 in\xc2\xa0\xc2\xbbOutlaw Man\xc2\xab, ki je dosegel 59. mesto. S Henleyjem in Freyjem, ki sta napisala ve\xc4\x8dino skladb z albuma, je skupina dobila dvojec, ki je napisal ve\xc4\x8dino skladb, za\xc4\x8del pa je tudi prevladovati v smislu vodenja skupine, \xc4\x8deprav je bila zgodnja predpostavka, da bosta s\xc4\x8dasoma to, kot glasbena veterana, postala Leadon in Meisner.\n_START_SECTION_\n1973\xe2\x80\x931975: On the Border in One of These Nights\n_START_PARAGRAPH_\nPri naslednjem albumu sta Henley in Frey \xc5\xbeelela skupino usmeriti od country rocka proti hard rocku. Snemanje so Eaglesi za\xc4\x8deli s producentom Glynom Johnsom, ki je ve\xc4\x8dinoma poudarjal bujno plat njihove dvorezne glasbe. Potem ko so z njim posneli le dve uporabni skladbi, se je skupina obrnila na Billa Szymczyka, da bi produciral preostale skladbe. Szymczyk je \xc5\xbeelel kitarista s tr\xc5\xa1im zvokom za skladbo \xc2\xbbGood Day in Hell\xc2\xab\xc2\xa0in skupina se je spomnila na Leadonovega prijatelja iz otro\xc5\xa1kih let Dona Felderja, ki je leta 1972, ko so Eaglesi peli kot predskupina zasedbi Yes, v zakulisju\xc2\xa0\xc2\xbbjamal skupaj \xc2\xab\xc2\xa0z Eaglesi. _NEWLINE_Na jamu je Frey Felderja poimenoval z vzdevkom \xc2\xbbFingers\xc2\xab, ki je opisal njegove kitarske sposobnosti. Januarja 1974 je Frey poklical Felderja, \xc4\x8de bi dodal slide kitaro pri skladbi \xc2\xbbGood Day in Hell\xc2\xab. \xc4\x8clani skupine so bili nad njim tako navdu\xc5\xa1eni, da so ga naslednji dan povabili v skupino. Felder je igral \xc5\xa1e na eni skladbi \xc2\xbbAlready Gone\xc2\xab, na kateri je izvedel kitarski duet s Freyjem. \xc2\xbbAlready Gone\xc2\xab\xc2\xa0je iz\xc5\xa1la kot prvi singl z albuma in dosegel 32. mesto lestvice. Z albuma je iz\xc5\xa1el tudi singl \xc2\xbbBest of My Love\xc2\xab, ki je 1. marca 1975 dosegel vrh lestvice. To je bil prvi singl skupine od skupno petih, ki so dosegli vrh lestvice. Na albumu sta se zna\xc5\xa1li tudi priredba skladbe Toma Waitsa \xc2\xbbOl' '55\xc2\xab\xc2\xa0in singl\xc2\xa0\xc2\xbbJames Dean\xc2\xab, ki je dosegel 77. mesto lestvice._NEWLINE_6. aprila 1974 je skupina igrala na festivalu California Jam v Ontariu. Festivala se je udele\xc5\xbeilo ve\xc4\x8d kot 300.000 ljudi in poimenovan je bil tudi \xc2\xbbThe Woodstock of the West Coast\xc2\xab\xc2\xa0(Woodstock Zahodne obale). Festivala so se udele\xc5\xbeili izvajalci kot so Black Sabbath, Emerson, Lake & Palmer, Deep Purple, Earth, Wind & Fire, Seals & Crofts, Black Oak Arkansas in Rare Earth. Odlomki festivala so bili predvajani na televiziji ABC v ZDA, kar je pripomoglo k ve\xc4\x8dji prepoznavnosti Eaglesov. Felder je nastop izpustil, ker se je udele\xc5\xbeil rojstva svojega sina; na klavirju in akusti\xc4\x8dni kitari ga je nadomestil Jackson Browne._NEWLINE_10. junija 1975 so Eaglesi izdali svoj \xc4\x8detrti album, One of These Nights. Album je bil prebojni in Eaglesi so postali zaradi njega mednarodno prepoznavni, bil pa je tudi prvi album v seriji \xc5\xa1tirih albumov, ki je dosegel vrh lestvice. Na albumu se je nadaljevala dominacija dvojca Henley - Frey. Prvi singl je bil naslovna skladba in je postal drugi zaporedni prvouvr\xc5\xa1\xc4\x8deni singl. Frey je dejal, da je to njegova najljub\xc5\xa1a melodija Eaglesov. Drugi singl, \xc2\xbbLyin' Eyes\xc2\xab, je dosegel drugo mesto lestvice in je skupini prinesel prvega grammyja za najbolj\xc5\xa1o vokalno pop izvedbo dueta ali skupine. Zadnji singl, \xc2\xbbTake It to the Limit\xc2\xab, ki so ga napisali Meisner, Henley in Frey, je edini singl skupine, ki ga je odpel Meisner. Singl je dosegel \xc4\x8detrto mesto lestvice. Skupina je nato od\xc5\xa1la na dolgo svetovno promocijsko turnejo, album pa je bil nominiran za grammyja za album leta. Skupina se je 25. septembra 1975 prvi\xc4\x8d zna\xc5\xa1la na naslovnici revije Rolling Stone, 28. septembra 1975 pa je skupaj z Lindo Ronstadt, Jacksonom Brownom in zasedbo Toots and the Maytals nastopila pred 55.000 ljudmi na Anaheim Stadiumu._NEWLINE_One of These Nights je bil zadnji album skupine, na katerem je igral ustanovni \xc4\x8dlan skupine Bernie Leadon. Leadon je bil avtor ali soavtor treh skladb z albuma, vklju\xc4\x8dno s skladbo \xc2\xbbI Wish You Peace\xc2\xab, ki jo je napisal skupaj s svojim takratnim dekletom Patti Davis, sicer h\xc4\x8derko takratnega guvernerja Kalifornije, Ronalda Reagana in Nancy Reagan, in instrumentalom \xc2\xbbJourney of the Sorcerer\xc2\xab, ki je kasneje postala naslovna skladba BBC-jeve radijske in televizijske verzije \xc5\xa0toparskega vodnika po galaksiji. Leadon je bil razo\xc4\x8daran nad smerjo, v katero je skupina \xc5\xa1la, izgubljal pa je tudi svojo kreativnost, ker se je zvok skupine odmaknil od njegovega priljubljenega countryja proti rock 'n' rollu. Njegovo nezadovoljstvo, predvsem nad Freyjem, je doseglo svoj vrhunec neke no\xc4\x8di, ko je Frey govoril o glasbeni smeri, katero naj bi skupina ubrala, Leadon pa je medtem zlil pivo po Freyjevi glavi in mu dejal naj se malce umiri. 20. decembra 1975 je, po mesecih zanikanj, v javnost pri\xc5\xa1la vest, da je Leadon zapustil skupino.\n_START_SECTION_\n1975\xe2\x80\x931977: Hotel California in velik uspeh\n_START_PARAGRAPH_\nLeadonova zamenjava, ki je bila uradno znana 20. decembra 1975, je postal kitarist, pevec in klaviaturist Joe Walsh, ki je \xc5\xbee nekaj \xc4\x8dasa prijateljeval s skupino. Pred tem je nastopal pri zasedbah James Gang, Brainstorm in kot solo izvajalec; njegov manager je bil prav tako Azoff, njegov producent pa Szymczyk. Nekateri so izrazili dvom ali Walsh sploh sodi v skupino, saj naj bi bil \xc2\xbbpredivji\xc2\xab\xc2\xa0za Eaglese, kar je posebej poudarjal Henley. Po Leadonovem odhodu je country zvok Eaglesov skoraj povsem izginil, skupine pa se je s prihodom Felderja in kasneje Walsha oprijel tr\xc5\xa1i zvok. Felder je moral na prihajajo\xc4\x8dih turnejah igrati tudi banjo, mandolino in pedal steel, kar je sicer pred njim igral Leadon._NEWLINE_V za\xc4\x8detku 1976 je skupina izdala prvi kompilacijski album, Their Greatest Hits (1971\xe2\x80\x931975). Album je postal najbolje prodajan album 20. stoletja v ZDA, kjer je bilo prodanih 29 milijonov izvodov, 42 milijonov izvodov pa je bilo prodanih po vsem svetu. Album je ostal najbolje prodajan vse dokler ga ni leta 2009, po smrti Michaela Jacksona, prehitel njegov album Thriller. Album je Eaglese potrdil kot najuspe\xc5\xa1nej\xc5\xa1o ameri\xc5\xa1ko skupino desetletja._NEWLINE_Naslednji album, Hotel California, ki je iz\xc5\xa1el 8. decembra 1976, je bil peti studijski album skupine in prvi, na katerem je igral tudi Walsh. Album je bil dokon\xc4\x8dan po letu in pol, ta proces pa je, skupaj s turnejo, \xc2\xbbosu\xc5\xa1il\xc2\xab\xc2\xa0skupino. Prvi singl z albuma, \xc2\xbbNew Kid in Town\xc2\xab, je postal tretji singl skupine, ki je dosegel vrh lestvice._NEWLINE_Drugi singl, \xc2\xbbHotel California\xc2\xab, je maja 1977 dosegel vrh lestvice in postal ena najprepoznavnej\xc5\xa1ih skladb skupine. Skladba predstavlja Henleyja na glavnem vokalu ter kitarski solo Felderja in Walsha. Napisali so jo Felder, Henley in Frey, pri \xc4\x8demer je Felder napisal vso glasbo. Nenavadno besedilo je bilo interpretirano na \xc5\xa1tevilne, tudi kontroverzne na\xc4\x8dine. Pojavljale so se celo govorice, da govori o satanizmu. Skupina je zanikala te govorice, v dokumentarnem filmu History of the Eagles pa je govorice \xc5\xa1e enkrat zanikal Henley, ki je leta 2007 za 60 Minutes povedal, da gre za skladbo o temni strani ameri\xc5\xa1kih sanj in o ameri\xc5\xa1kem ekscesu._NEWLINE_Z nekoliko tr\xc5\xa1im zvokom je bil singl\xc2\xa0\xc2\xbbLife in the Fast Lane\xc2\xab\xc2\xa0velik uspeh, ki je pomagal pri Walshevi uveljavitvi v skupini. To je bil tretji in zadnji singl z albuma, ki je dosegel 11. mesto lestvice. Prva stran albuma se zaklju\xc4\x8di z balado \xc2\xbbWasted Time\xc2\xab, druga stran pa se za\xc4\x8dne z njeno reprizo. Zadnja skladba z albuma je \xc2\xbbThe Last Resort\xc2\xab, skladba, ki jo je Frey neko\xc4\x8d ozna\xc4\x8dil kot \xc2\xbbHenleyjev opus\xc2\xab, Henley pa jo je opisal kot \xc2\xbbnikoli v celoti realizirano\xc2\xab._NEWLINE_Na drugi strani albuma je v vinilu jedkano sporo\xc4\x8dilo \xc2\xbbV.O.L. Is Five-Piece Live\xc2\xab, kar pomeni, da je bil instrumentalni del skladbe \xc2\xbbVictim of Love\xc2\xab\xc2\xa0posnet v studiu v \xc5\xbeivo, brez nasnemavanj. Henley je to potrdil v notranjih opombah albuma The Very Best Of. Skladba pa je bila tudi predmet spora med Donom Felderjem in preostalimi \xc4\x8dlani skupine. V dokumentarcu iz leta 2013 je Felder trdil, da so mu \xc4\x8dlani skupine obljubili glavni vokal pri skladbi \xc2\xbbVictim of Love\xc2\xab, za katero je napisal ve\xc4\x8dino glasbe. Po \xc5\xa1tevilnih neproduktivnih poskusih snemanja Felderjevega vokala je manager skupine, Irving Azoff, Felderja odpeljal na malico. Felderja so nato odstranili iz miksa, glavni vokal pa je medtem posnel Don Henley. Joe Walsh je dejal, da ni Felder skupini nikoli odpustil tega (v svoji knjigi je Felder sicer zanikal zamero). Album Hotel California se je pojavil na \xc5\xa1tevilnih seznamih najbolj\xc5\xa1ih albumov vseh \xc4\x8dasov in je najbolje prodajani studijski album skupine. V ZDA je bilo prodanih ve\xc4\x8d kot 16 milijonov izvodov, po vsem svetu pa ve\xc4\x8d kot 32 milijonov._NEWLINE_Album je prejel grammyja za \xc2\xbbposnetek leta\xc2\xab\xc2\xa0(\xc2\xbbHotel California\xc2\xab) in za \xc2\xbbnajbolj\xc5\xa1i vokalni aran\xc5\xbema\xc2\xab\xc2\xa0(\xc2\xbbNew Kid in Town\xc2\xab). Album se je uvrstil na vrh lestvice in je bil leta 1978 nominiran za album leta, vendar je izgubil proti albumu Rumours skupine Fleetwood Mac. Dolga svetovna promocijska turneja je utrudila \xc4\x8dlane skupine in ustvarila napetosti med njimi._NEWLINE_Hotel California je zadnji album, na katerem je igral ustanovni \xc4\x8dlan skupine Randy Meisner, ki je skupino nenadoma zapustil po turneji leta 1977. Skupina je bila na turneji enajst mesecev, \xc4\x8dlani skupine pa so bili zaradi turneje utrujeni. Ko so junija 1977 prispeli v Knoxville, Tennessee, se je Meisnerju pojavila pepti\xc4\x8dna razjeda. Meisner je tako imel te\xc5\xbeave z visokimi toni v njegovi prepoznavni skladbi \xc2\xbbTake It to the Limit\xc2\xab\xc2\xa0in je ni \xc5\xbeelel izvajati. Frey in Meisner sta nato govorila o njegovi nepripravljenosti izvajanja te skladbe in Meisner se je odlo\xc4\x8dil, da ne bo odpel skladbe na koncertu, ker je staknil tudi gripo. Frey in Meisner sta nato v zaodrju fizi\xc4\x8dno obra\xc4\x8dunala, nakar je Meisner zapustil stavbo. Po incidentu je bil Meisner izoliran iz skupine in se je odlo\xc4\x8dil zapustiti skupino po koncu turneje ter se vrniti v Nebrasko k dru\xc5\xbeini. Njegov zadnji nastop s skupino je bil 3. septembra 1977 v East Troyju, Wisconsin. Meisnerja je pri Eaglesih nadomestil isti glasbenik, ki ga je nadomestil \xc5\xbee pri skupini Poco, Timothy B. Schmit, ki je bil tudi edini kandidat za Meisnerjevo mesto._NEWLINE_Leta 1977 je skupina, brez Felderja, prispevala instrumentale in spremljevalne vokale na albumu Little Criminals, Randyja Newmana, vklju\xc4\x8dno s skladbo \xc2\xbbShort People\xc2\xab, kjer sta spremljevalne vokale pela Frey in Schmit.\n_START_SECTION_\n1977\xe2\x80\x931980: The Long Run in razpad\n_START_PARAGRAPH_\nLeta 1977 so Eaglesi od\xc5\xa1li v studio in za\xc4\x8deli s pripravljanjem nasednjega albuma, The Long Run. Skupina je album kon\xc4\x8dala v dveh letih. Sprva je bilo mi\xc5\xa1ljeno, da bi bil to dvojni album, vendar \xc4\x8dlani skupine niso napisali dovolj skladb. The Long Run je iz\xc5\xa1el 24. septembra 1979. Nekateri kritiki so ga ozna\xc4\x8dili za neuspeh, ker ni mogel parirati predhodniku, vseeno pa je bil komercialno uspe\xc5\xa1en. Dosegel je vrh lestvice, prodanih pa je bilo sedem milijonov izvodov. Z albuma so iz\xc5\xa1li tudi trije top 10 singli. \xc2\xbbHeartache Tonight\xc2\xab\xc2\xa0je bil zadnji singl skupine, ki je 10. novembra 1979 dosegel vrh lestvice,\xc2\xa0\xc2\xbbThe Long Run\xc2\xab\xc2\xa0in \xc2\xbbI Can't Tell You Why\xc2\xab\xc2\xa0pa sta oba dosegla osmo mesto lestvice. Skupina je osvojila skupno \xc4\x8detrtega grammyja za skladbo \xc2\xbbHeartache Tonight\xc2\xab. Skladbi \xc2\xbbIn the City\xc2\xab, ki jo je napisal Walsh in \xc2\xbbThe Sad Cafe\xc2\xab\xc2\xa0sta postali del koncertnega repertoarja. Skupina je med snemanjem posnela tudi dve bo\xc5\xbei\xc4\x8dni skladbi, \xc2\xbbFunky New Year\xc2\xab\xc2\xa0in \xc2\xbbPlease Come Home for Christmas\xc2\xab, slednja je leta 1978 iz\xc5\xa1la kot singl in dosegla 18. mesto lestvice._NEWLINE_Frey, Henley in Schmit so prispevali spremljevalne vokale na singlu \xc2\xbbLook What You've Done to Me\xc2\xab\xc2\xa0avtorja Boza Scaggsa. Druga\xc4\x8dna verzija skladbe z \xc5\xbeenskimi spremljevalnimi vokali se je pojavila na soundtracku Urban Cowboy, skupaj s hitom Eaglesov, \xc2\xbbLyin' Eyes\xc2\xab._NEWLINE_31. julija 1980 so v Long Beachu izbruhnila \xc4\x8dustva, kar je bilo opisano kot \xc2\xbbLong Night at Wrong Beach\xc2\xab\xc2\xa0(\xc2\xbbdolga no\xc4\x8d na napa\xc4\x8dni pla\xc5\xbei\xc2\xab). Pred za\xc4\x8detkom koncerta je med Felderjem in Freyjem izbruhnilo sovra\xc5\xa1tvo, ki se je za\xc4\x8delo s tem, da je Felder \xc5\xbeeni senatorja Kalifornije dejal: \xc2\xbbNi za kaj - mislim\xc2\xab, ko se je ta zahvalila skupini za koncert ob senatorjevi ponovni izvolitvi. Frey in Felder sta cel koncert drug drugemu grozila s kasnej\xc5\xa1im fizi\xc4\x8dnim obra\xc4\x8dunom. \xc2\xbb\xc5\xa0e tri skladbe, pa te bom pretepel,\xc2\xab\xc2\xa0je Frey dejal Felderju pred koncem koncerta. Med skladbo \xc2\xbbBest of My Love\xc2\xab\xc2\xa0pa je Felder Freyju dejal: \xc2\xbbKo bomo \xc5\xa1li z odra te bom pretepel.\xc2\xab_NEWLINE_Pokazalo se je, da je bil to konec skupine, ki pa je \xc5\xa1e vedno bila pod pogodbo z zalo\xc5\xbebo Elektra Records, pri kateri naj bi izdala album v \xc5\xbeivo s turneje. Tako je novembra 1980 iz\xc5\xa1el album Eagles Live, ki je bil zmiksan na obeh straneh dr\xc5\xbeave, saj je Frey \xc5\xbee bil zapustil skupino in je ostal v Los Angelesu, ostali pa so v Miamiju pripravljali album. Producent albuma Bill Szymczyk je dejal, da je skupina trojne harmonije zaklju\xc4\x8devala kar prek Federal Expressa. Frey ni \xc5\xbeelel govoriti z nobenim \xc4\x8dlanom skupine in je odpustil Irvinga Azoffa kot svojega managerja. Na notranjih opombah albuma je preprosto zapisano \xc2\xbbHvala vam in lahko no\xc4\x8d.\xc2\xab\xc2\xa0Z albuma je iz\xc5\xa1el singl, \xc2\xbbSeven Bridges Road\xc2\xab, ki je bil posnet na enem izmed koncertov. Skladbo je napisal Steve Young, aran\xc5\xbeiral pa Iain Matthews na svojem albumu Valley Hi, ki je iz\xc5\xa1el leta 1973. Singl je leta 1980 dosegel 21. mesto lestvice in je postal zadnji top 40 singl skupine do leta 1994.\n_START_SECTION_\n1980\xe2\x80\x931994: Premor\n_START_PARAGRAPH_\nPo razpadu skupine so njeni \xc4\x8dlani za\xc4\x8deli s solo karierami. Elektra, dolgoletna zalo\xc5\xbeba skupine, je bila lastnik pravic solo albumov njenih \xc4\x8dlanov. Walsh je bil v 70. letih, pred \xc4\x8dasom z Eaglesi in po njem, \xc5\xbee uveljavljen solo izvajalec, ostali \xc4\x8dlani pa so se prvi\xc4\x8d predstavili kot solisti. Leta 1981 je Walsh izdal uspe\xc5\xa1en album There Goes the Neighborhood, ostali njegovi albumi iz 80. let, kot je na primer Got Any Gum?, pa so bili manj uspe\xc5\xa1ni. V tem \xc4\x8dasu je kot studijski glasbenik sodeloval z Danom Fogelbergom, Stevom Winwoodom, Johnom Entwistlom, Richardom Marxom in skupino Emerson, Lake & Palmer, kot producent in skladatelj pa je med drugim sodeloval pri albumu Old Wave, ki ga je izdal Ringo Starr._NEWLINE_Henley je verjetno dosegel najve\xc4\x8dji komercialni solo uspeh od vseh \xc4\x8dlanov skupine Eagles. Leta 1981 je sodeloval v duetu s Steviejem Nicksom iz skupine Fleetwood Mac. Skupaj sta izvedla skladbo \xc2\xbbLeather and Lace\xc2\xab. Leta 1982 je izdal album I Can't Stand Still, ki vsebuje hit \xc2\xbbDirty Laundry\xc2\xab. Ta album se te\xc5\xbeko primerja z njegovim naslednikom, Building the Perfect Beast (1984), ki vsebuje hite \xc2\xbbThe Boys of Summer\xc2\xab\xc2\xa0(peto mesto lestvice), \xc2\xbbAll She Wants to Do Is Dance\xc2\xab\xc2\xa0(deveto mesto), \xc2\xbbNot Enough Love in the World\xc2\xab\xc2\xa0(34. mesto) in \xc2\xbbSunset Grill\xc2\xab\xc2\xa0(22. mesto). Njegov naslednji album, The End of the Innocence, ki je iz\xc5\xa1el leta 1989, je bil prav tako zelo uspe\xc5\xa1en. Album vsebuje skladbe \xc2\xbbThe End of the Innocence\xc2\xab, \xc2\xbbThe Last Worthless Evening\xc2\xab\xc2\xa0in \xc2\xbbThe Heart of the Matter\xc2\xab. Njegova solisti\xc4\x8dna kariera je bila prekinjena zaradi spora o pogodbi med njim in njegovo zalo\xc5\xbebo, ki je bil razre\xc5\xa1en ob ponovni obuditvi Eaglesov leta 1994._NEWLINE_Tudi Frey je v 80. letih dosegel solo uspeh. Leta 1982 je izdal debitantski album No Fun Aloud, s katerega je iz\xc5\xa1el hit \xc2\xbbThe One You Love\xc2\xab, ki je dosegel 15. mesto lestvice. Z naslednjega albuma, The Allnighter, ki je iz\xc5\xa1el dve leti kasneje, je iz\xc5\xa1el hit \xc2\xbbSexy Girl\xc2\xab, ki je dosegel 20. mesto lestvice. S skladbo \xc2\xbbThe Heat Is On\xc2\xab\xc2\xa0iz soundtracka filma Policaj z Beverly Hillsa je dosegel drugo mesto lestvice. \xc5\xa0e eno drugo mesto lestvice je dosegel leta 1985 s skladbo \xc2\xbbYou Belong to the City\xc2\xab iz soundtracka Miami Vice, ki vsebuje \xc5\xa1e eno Freyjevo skladbo, \xc2\xbbSmuggler's Blues\xc2\xab. V istoimenski epizodi serije se je Frey pojavil kot \xc2\xbbJimmy\xc2\xab. Prispeval je tudi skladbo \xc2\xbbFlip City\xc2\xab\xc2\xa0za soundtrack Ghostbusters II in skladbo \xc2\xbbPart of Me, Part of You\xc2\xab\xc2\xa0za soundtrack Thelma & Louise._NEWLINE_Nekdanji skladatelj, kasneje filmar Cameron Crowe, tudi obo\xc5\xbeevalec Eaglesov, je v svoji novinarski karieri napisal \xc5\xa1tevilne \xc4\x8dlanke o skupinah Eagles in Poco. Leta 1982 je bil po njegovem prvem scenariju posnet celove\xc4\x8derni film Fast Times at Ridgemont High. Film je koproduciral manager Eaglesov, Irving Azoff, ki je prav tako koproduciral soundtrack, ki je iz\xc5\xa1el pri Elektri. Henley, Walsh, Schmit in Felder so prispevali solo skladbe k soundtracku filma. Glasbena skupina, ki igra na koncu filma, igra priredbo skladbe Eaglesov \xc2\xbbLife in the Fast Lane\xc2\xab. _NEWLINE_Felder je prav tako izdal solo album in prispeval dve skladbi soundtracku filma Heavy Metal: \xc2\xbbHeavy Metal (Takin' a Ride)\xc2\xab, pri kateri spremljevalne vokale pojeta Henley in Schmit in \xc2\xbbAll of You\xc2\xab. Felder je imel tudi manj\xc5\xa1i hit \xc2\xbbBad Girls\xc2\xab, ki je iz\xc5\xa1el na njegovem albumu Airborne._NEWLINE_Schmit je imel plodno solo kariero. Soundtrack filma Fast Times at Ridgemont High vsebuje njegov hit \xc2\xbbSo Much in Love\xc2\xab. Sodeloval je tudi z zasedbo Crosby, Stills & Nash in je prispeval vokal pri skladbah \xc2\xbbSouthern Cross\xc2\xab\xc2\xa0in \xc2\xbbWasted on the Way\xc2\xab, ki sta iz\xc5\xa1li na albumu Daylight Again, saj je skupina potrebovala dodatnega vokalista zaradi Crosbyjeve zasvojenosti z drogo. Schmit je pel tudi spremljevalne vokale na albumu Toto IV skupine Toto, vklju\xc4\x8dno s skladbo\xc2\xa0\xc2\xbbI Won't Hold You Back\xc2\xab, leta 1982 pa je s skupino od\xc5\xa1el na evropsko turnejo. Med letoma 1983 in 1985 je bil \xc4\x8dlan skupine Coral Reefer Jimmyja Buffetta in skoval pojem \xc2\xbbParrotheads\xc2\xab\xc2\xa0za Buffettove zveste obo\xc5\xbeevalce. Leta 1987 je imel top 40 hit \xc2\xbbBoys' Night Out\xc2\xab\xc2\xa0in top 30 hit lestvice Adult Contemporary, \xc2\xbbDon't Give Up\xc2\xab. Obe skladbi sta iz\xc5\xa1li na njegovem albumu Timothy B. Skupaj z Meisnerjem in Walshem se je Schmit pojavil na debitantskem singlu Richarda Marxa \xc2\xbbDon't Mean Nothing\xc2\xab. Leta 1992 sta Schmit in Walsh kot \xc4\x8dlana superskupine All-Starr Band od\xc5\xa1la na turnejo in s skupino posnela album v \xc5\xbeivo na Montreux Jazz Festivalu. Schmit je, poleg albuma Timothy B., izdal \xc5\xa1e dva solo albuma, leta 1984 Playin' It Cool in Tell Me the Truth leta 1990. Schmit je bil edini nekdanji \xc4\x8dlan Eaglesov, ki se je pojavil na kompilacijskem spominskem albumu Common Thread: The Songs of the Eagles, kjer je prispeval spremljevalne vokale Gillovi priredbi skladbe \xc2\xbbI Can't Tell You Why\xc2\xab._NEWLINE_Meisner je trikrat dosegel top 40 lestvice, vklju\xc4\x8dno s skladbo \xc2\xbbHearts on Fire\xc2\xab, ki se je leta 1981 uvrstila na 19. mesto lestvice.\n_START_SECTION_\n1994\xe2\x80\x932001: Obuditev skupine in Hell Freezes Over\n_START_PARAGRAPH_\nSpominski kompilacijski album Eaglesov, Common Thread: The Songs of the Eagles, je iz\xc5\xa1el leta 1993, 13 let po razpadu skupine. Travis Tritt je \xc5\xbeelel v videospotu \xc2\xbbTake It Easy\xc2\xab\xc2\xa0posneti Eaglese za \xc4\x8dasa albuma The Long Run in ti so na to pristali. Po dolgih letih govoric v javnosti se je skupina naslednje leto ponovno zbrala. Zasedba je ostala ista kot pri albumu The Long Run: Frey, Henley, Walsh, Felder in Schmit, na koncertih pa so jih spremljali Scott F. Crago (bobni), John Corey (klaviature, kitara, spremljevalni vokali), Timothy Drury (klaviature, kitara, spremljevalni vokali) in Al Garth (saksofon, violina)._NEWLINE_Na prvem javnem nastopu aprila 1994 je Frey dejal, da \xc2\xbbni skupina nikoli razpadla, da si je le vzela 14-letne po\xc4\x8ditnice\xc2\xab. Na turneji, ki je sledila, je bil posnet album v \xc5\xbeivo Hell Freezes Over (poimenovan je bil po Henleyjevi izjavi ob razpadu skupine, da \xc2\xbbse bo skupina ponovno zdru\xc5\xbeila, ko bo pekel zmrznil\xc2\xab), ki je debitiral na prvem mestu lestvice. Z albuma so iz\xc5\xa1le tudi \xc5\xa1tiri nove studijske skladbe. \xc2\xbbGet Over It\xc2\xab\xc2\xa0in \xc2\xbbLove Will Keep Us Alive\xc2\xab\xc2\xa0sta se uvrstili med top 40. Tako album kot turneja sta se izkazala za uspe\xc5\xa1na, prodanih pa je bilo \xc5\xa1est milijonov izvodov albuma. Turneja je bila septembra 1994 prekinjena zaradi Freyjevih te\xc5\xbeav z divertikulitisom, leta 1995 pa se je nadaljevala in trajala vse do leta 1996. Leta 1998 je bila skupina sprejeta v Hram slavnih rokenrola. Na slovesnosti ob sprejemu je vseh sedem \xc4\x8dlanov Eaglesov (Frey, Henley, Felder, Walsh, Schmit, Leadon in Meisner) skupaj izvedlo skladbi \xc2\xbbTake It Easy\xc2\xab\xc2\xa0in \xc2\xbbHotel California\xc2\xab. Sledile so \xc5\xa1tevilne turneje, znane predvsem po rekordnih cenah vstopnic._NEWLINE_28. in 29. decembra 1999 so Eaglesi nastopili v Mandalay Bay Events Centru v Las Vegasu, 31. decembra pa v Staples Centru v Los Angelesu. To so bili zadnji koncerti skupine, na katerih je igral Don Felder. Koncerti so kasneje postali del to\xc5\xbebe, ki jo je Felder vlo\xc5\xbeil proti \xc4\x8dlanom skupine. Koncertni posnetki so iz\xc5\xa1li na zgo\xc5\xa1\xc4\x8denki kot del seta Selected Works: 1972\xe2\x80\x931999, ki je iz\xc5\xa1el novembra 2000. Set je, poleg koncerta, vklju\xc4\x8deval tudi hit single skupine, skladbe z albumov in posnetke s snemanja albuma The Long Run. Leta 2002 je set prejel platinasti certifikat organizacije Recording Industry Association of America. Leta 2001 je skupina nadaljevala s turnejo. Zasedbo so sestavljali Frey, Henley, Walsh in Schmit ter Steuart Smith (kitare, mandolina, klaviature, spremljevalni vokali; prevzel je Felderjevo vlogo), Michael Thompson (klaviature, trombon), Will Hollis (klaviature, spremljevalni vokali), Scott Crago (bobni, tolkala), Bill Armstrong (trobila), Al Garth (saksofon, violina), Christian Mostert (saksofon) in Greg Smith (saksofon, tolkala).\n_START_SECTION_\n2001\xe2\x80\x932007: Felderjeve to\xc5\xbebe in premor\n_START_PARAGRAPH_\n6. februarja 2001 je bil Felder odpu\xc5\xa1\xc4\x8den iz skupine Eagles. Kmalu je vlo\xc5\xbeil to\xc5\xbebe proti podjetju Eagles, Ltd., Donu Henleyju in Glennu Freyju. Kasneje je Felder razkril, da sta Henley in Frey po turneji Hell Freezes Over vztrajala, da bi morala dobiti ve\xc4\x8dji dele\xc5\xbe zaslu\xc5\xbeka od turneje, \xc4\x8deprav je bil prej zaslu\xc5\xbeek enakomerno porazdeljen med vseh pet \xc4\x8dlanov skupine. Felder ju je tudi obto\xc5\xbeil, da sta ga silila v podpis sporazuma, po katerem sta Frey in Henley prejela trikrat ve\xc4\x8dji dele\xc5\xbe dobi\xc4\x8dka od prodaje box seta Selected Works: 1972\xe2\x80\x931999 kot Felder. Set je iz\xc5\xa1el novembra 2000, prodanih pa je bilo pribli\xc5\xbeno 267.000 izvodov. Skupina je od prodaje zaslu\xc5\xbeila ve\xc4\x8d kot 16 milijonov dolarjev. _NEWLINE_Odvetnik Freyja in Henleyja, Daniel M. Petrocelli, je o tem dejal, da sta se \xc2\xbbHenley in Frey odlo\xc4\x8dila, da Felder ne bo ve\xc4\x8d \xc4\x8dlan skupine; da sta ga odpustila iz skupine, kar naj bi bila njuna pravica, ter da se tak\xc5\xa1ne stvari v rock skupinah dogajajo \xc5\xbee od samega za\xc4\x8detka.\xc2\xab_NEWLINE_Henley in Frey sta nato Felderja to\xc5\xbeila zaradi kr\xc5\xa1itve pogodbe in poskusa izdaje izpovedne knjige. Knjiga Heaven and Hell: My Life in The Eagles (1974\xe2\x80\x932001) je iz\xc5\xa1la 1. novembra 2007 v Zdru\xc5\xbeenem kraljestvu, ameri\xc5\xa1ka izdaja pa 28. aprila 2008 pri zalo\xc5\xbebi John Wiley & Sons._NEWLINE_23. januarja 2002 je okro\xc5\xbeno sodi\xc5\xa1\xc4\x8de v Los Angelesu obravnavalo dve prito\xc5\xbebi, obravnava naj bi potekala septembra 2006, a je bila 8. maja 2007 sklenjena izvensodna poravnava in to\xc5\xbebi sta bili umaknjeni._NEWLINE_Leta 2003 je skupina izdala kompilacijski album The Very Best Of. Dvojni album je bila prva kompilacija skupine, ki je vsebovala material iz celotne kariere skupine, od za\xc4\x8detkov pa do albuma Hell Freezes Over. Album je debitiral na 3. mestu lestvice in prejel trikratno platinasto certifikacijo. Z albuma je iz\xc5\xa1el nov singl, ki govori o teroristi\xc4\x8dnih napadih 11. septembra 2001, \xc2\xbbHole in the World\xc2\xab. Istega leta je dolgoletni spremljevalec skupine Warren Zevon za\xc4\x8del s snemanjem svojega zadnjega albuma, The Wind. Pri snemanju albuma so sodelovali tudi Henley, Walsh in Schmit._NEWLINE_14. junija 2005 so Eaglesi izdali nov dvojni DVD set, Farewell 1 Tour - Live from Melbourne, z dvema novima skladbama: Freyjevo \xc2\xbbNo More Cloudy Days\xc2\xab\xc2\xa0in Walshevo \xc2\xbbOne Day at a Time\xc2\xab. Posebna izdaja leta 2006, ki so jo prodajali v trgovinah Walmart, je vsebovala dodatno zgo\xc5\xa1\xc4\x8denko s tremi novimi skladbami: studijsko verzijo skladbe \xc2\xbbNo More Cloudy Days\xc2\xab, \xc2\xbbFast Company\xc2\xab\xc2\xa0in \xc2\xbbDo Something\xc2\xab.\n_START_SECTION_\n2007\xe2\x80\x932013: Svetovna turneja Long Road Out of Eden\n_START_PARAGRAPH_\nZasedbo Eaglesov so leta 2007 sestavljali Frey, Henley, Walsh in Schmit. 20. avgusta 2007 je iz\xc5\xa1el singl \xc2\xbbHow Long\xc2\xab\xc2\xa0avtorja J. D. Southerja, skupaj z videospotom na Yahoo! Music. Po televiziji je bil videospot prvi\xc4\x8d prikazan 23. avgusta 2007 na kanalu Country Music Television med oddajo Top 20 Countdown. Skupina je skladbo izvajala \xc5\xbee na koncertih v 70. letih, vendar je ni posnela, ker jo je Souther \xc5\xbeelel izdati na svojem prvem albumu. Souther je s skupino sodeloval \xc5\xbee prej in je soavtor nekaterih hitov skupine, kot so \xc2\xbbBest of My Love\xc2\xab, \xc2\xbbVictim of Love\xc2\xab, \xc2\xbbHeartache Tonight\xc2\xab\xc2\xa0in \xc2\xbbNew Kid in Town\xc2\xab._NEWLINE_30. oktobra 2007 so Eaglesi izdali prvi album z novim materialom po letu 1979, Long Road Out of Eden. Prvo leto po izdaji je bilo album v ZDA mo\xc5\xbeno kupiti le prek uradne spletne strani skupine in v trgovinah Walmart ter trgovinah Sam's Club. Debitiral je na vrhu lestvic v ZDA, Zdru\xc5\xbeenem kraljestvu, Avstraliji, Novi Zelandiji, na Nizozemskem in Norve\xc5\xa1kem. Postal je tretji album skupine in skupno sedma izdaja skupine, ki je prejela vsaj sedemkratno platinasto certifikacijo organizacije RIAA. Henley je za CNN dejal, da je \xc2\xbbto verjetno zadnji album, ki ga je skupina posnela.\xc2\xab_NEWLINE_Eaglesi so 7. novembra 2007 prvi\xc4\x8d nastopili na podelitvi nagrad Country Music Association Awards in v \xc5\xbeivo izvedli skladbo \xc2\xbbHow Long\xc2\xab._NEWLINE_28. januarja 2008 je iz\xc5\xa1el drugi singl z albuma Long Road Out of Eden. \xc2\xbbBusy Being Fabulous\xc2\xab\xc2\xa0je dosegel 28. mesto ameri\xc5\xa1ke lestvice Billboard Hot Country Songs in 12. mesto ameri\xc5\xa1ke lestvice Billboard Hot Adult Contemporary Tracks Leta 2008 je skupina osvojila petega grammyja v kategoriji Grammy za najbolj\xc5\xa1o vokalno country izvedbo dueta ali skupine za skladbo \xc2\xbbHow Long\xc2\xab._NEWLINE_20. marca 2008 je skupina v londonski O2 Areni za\xc4\x8dela svetovno promocijsko turnejo Long Road Out of Eden. Turneja je vsebovala tudi koncert na Rio Tinto Stadiumu v mestu Sandy, Utah. To je bil sploh prvi koncert, izveden na novem nogometnem stadionu. Turneja se je odvijala tudi v Evropi, z zadnjim koncertom 22. julija 2009 v Lizboni. Poleti 2010 je skupina koncertirala po stadionih Severne Amerike skupaj z Dixie Chicks in s Keithom Urbanom. Turneja se je nato preselila v Anglijo, kjer je skupina 1. julija 2011 igrala na Hop Farm Festivalu._NEWLINE_Novembra 2010 je Schmit na vpra\xc5\xa1anje, \xc4\x8de skupina na\xc4\x8drtuje nov album, odgovoril: \xc2\xbbMoja prva reakcija bi bila: ni govora, ampak tako sem dejal \xc5\xbee pred zadnjim albumom, tako da resni\xc4\x8dno ne vem. Glasbene skupine so krhke entitete in nikoli ne ve\xc5\xa1, kaj se bo zgodilo. Snemanje zadnjega albuma nam je vzelo veliko \xc4\x8dasa in veliko nas. Na neki to\xc4\x8dki smo si vzelo leto premora. Nisem siguren, \xc4\x8de bi bili sposobni \xc5\xa1e enkrat narediti to. Ne bom povsem zanikal vpra\xc5\xa1anja, vendar resni\xc4\x8dno ne vem.\xc2\xab Walsh je leta 2010 dejal, da bo morda, pred njenim dokon\xc4\x8dnim koncem, iz\xc5\xa1el \xc5\xa1e en album skupine. Frey je leta 2012 v intervjuju dejal, da skupina razmi\xc5\xa1lja o izdaji EP-ja s potencialnimi 4 do 6 skladbami, ki bi bile me\xc5\xa1anica novega materiala in priredb.\n_START_SECTION_\n2013\xe2\x80\x93danes: Dokumentarec History of the Eagles, turneja in Freyjeva smrt\n_START_PARAGRAPH_\nFebruarja 2013 je skupina izdala dokumentarni film z naslovom History of the Eagles in 6. julija 2013 za\xc4\x8dela z istoimensko turnejo. Dokumentarec je istega leta prejel emmyja za najbolj\xc5\xa1i glasbeni miks. Henley je o turneji, ki je potekala po vsem svetu in se kon\xc4\x8dala 29. julija 2015, dejal, da bi lahko bila zadnja in da bo na turneji prisoten vsaj \xc5\xa1e en nekdanji \xc4\x8dlan skupine, ki se bo vrnila k svojim koreninam. Na turneji se je kot gost pojavil tudi originalni kitarist skupine, Bernie Leadon. Walsh je dejal, da ni nikoli imel prilo\xc5\xbenosti igrati z Leadonom, da pa je bil z njim v stiku. Dejal je \xc5\xa1e, da se veseli njegovega prihoda in da bo kon\xc4\x8dno lahko igral z njim. Nekdanja \xc4\x8dlana Randy Meisner in Don Felder se na turneji nista pojavila. Meisner je bil sicer povabljen, a se iz zdravstvenih razlogov turneje ni udele\xc5\xbeil, medtem ko Felder ni bil povabljen. \xc4\x8ceprav so bile njegove to\xc5\xbebe leta 2007 umaknjene, je Henley dejal, da je Felder \xc5\xa1e vedno vpleten v pravni spor proti \xc4\x8dlanom skupine._NEWLINE_\xc5\xa0tirje Eaglesi (Frey, Henley, Walsh in Schmit) so bili leta 2015 izbrani za sprejem nagrade Kennedy Center Honors, vendar je bil sprejem zaradi Freyjevih zdravstvenih te\xc5\xbeav prestavljen za leto dni._NEWLINE_18. januarja 2016 je umrl ustanovni \xc4\x8dlan skupine Glenn Frey v starosti 67 let, v predelu Washington Heights v New Yorku. Don Henley je tako ostal edini preostali \xc4\x8dlan prvotne zasedbe. Po podatkih na uradni spletni strani skupine so bili vzroki Freyjeve smrti revmatoidni artritis, akutni ulcerativni kolitis in plju\xc4\x8dnica med okrevanjem po operaciji na \xc4\x8drevesju._NEWLINE_V Freyjevo \xc4\x8dast so Eaglesi, februarja, na 58. podelitvi grammyjev, skupaj z Leadonom, koncertnim kitaristom Steuartom Smithom in soavtorjem Jacksonom Brownom, izvedli skladbo \xc2\xbbTake It Easy\xc2\xab. 6. marca 2016 je Henley v intervjuju za BBC News nastop skupine na podelitvi grammyjev opisal kot dokon\xc4\x8dno slovo skupine in dejal: \xc2\xbbMislim, da nas ne boste ve\xc4\x8d videli nastopiti skupaj.\xc2\xab_NEWLINE_10. junija 2016 je bil Henley intervjuvan za revijo Rolling Stone o celotnem opusu skupine. Med razmi\xc5\xa1ljanjem o albumu Long Road Out of Eden in o statusu skupine je dejal slede\xc4\x8de:_NEWLINE_Ko sedaj gledam nazaj, vidim, da album vsebuje \xc5\xa1tevilne skladbe slovesa: \xc2\xbbNo More Walks in the Wood\xc2\xab, \xc2\xbbI Don't Want to Hear Any More\xc2\xab, \xc2\xbbYou Are Not Alone\xc2\xab, \xc2\xbbLong Road Out of Eden\xc2\xab, \xc2\xbbLast Good Time in Town\xc2\xab, \xc2\xbbCenter of the Universe\xc2\xab\xc2\xa0in prero\xc5\xa1ko \xc2\xbbIt's Your World Now\xc2\xab, Glennovo lepo filozofsko slovo \xc5\xbeeni in otrokom. Zdi se, kot da bi vedeli, da bo to na\xc5\xa1 zadnji album. Na\xc5\xa1i obo\xc5\xbeevalci so bili \xc4\x8dudoviti. Do konca so nam bili zvesti in na \xc5\xbealost je to konec. Ampak kak\xc5\xa1na pot ... kak\xc5\xa1na nora, \xc4\x8dudovita pot._NEWLINE_Marca 2017 je nato v javnost pri\xc5\xa1la novica, da bo skupina julija 2017 odigrala dva koncerta. 16. maja 2017 je Don Henley potrdil, da bo namesto Glenna nastopil njegov sin, Deacon skupaj s \xc5\xa1e enim glasbenikom. V medije je kasneje pri\xc5\xa1la novica, da bo z Eaglesi nastopil \xc5\xa1e Vince Gill._NEWLINE_Marca 2018 je skupina od\xc5\xa1la na severnoameri\xc5\xa1ko turnejo, spremljevani zasedbi pa se je kot kitarist pridru\xc5\xbeil \xc5\xa1e Will, sin Dona Henleyja.\n_START_SECTION_\nGlasbeni slog\n_START_PARAGRAPH_\nNa Eaglese so vplivale R&B, soul, bluegrass in rock skupine 60. let, kot so The Birds in Buffalo Springfield. Zvok skupine je bil opisan kot \xc2\xbbkalifornijski rock\xc2\xab. Sal Manna, avtor notranjih opomb zgo\xc5\xa1\xc4\x8denke Hell Freezes Over iz leta 1994, je dejal, da \xc2\xbbni nih\xc4\x8de \xc4\x8disto vedel, kaj pomeni oznaka 'kalifornijski rock' \xe2\x80\x93 razen mogo\xc4\x8de, da je ta glasba, ker je v Kaliforniji vse mogo\xc4\x8de, bolj svobodomiselna.\xc2\xab Revija Rolling Stone je zvok skupine opisala kot kombinacijo\xc2\xa0\xc2\xbbcountry vokalnih harmonij s hard rock kitarami in besedili\xc2\xab._NEWLINE_Slog skupine je bil opisan kot country rock, soft rock, in folk rock, kasneje pa so skupino ozna\xc4\x8dili za izvajalko album rocka in arena rocka._NEWLINE_Prva dva albuma skupina vsebujeta kombinacijo tradicionalnega rock and rolla, countryja in ljudske glasbe, ki je skupini dala zvok, ki jih je popeljal v ospredje country rock in folk rock gibanj iz 70. let. Pri tretjem albumu skupine, On the Border, je skupina svoj slog pribli\xc5\xbeala hard rocku, stilu, ki se ga je prej samo dotikala. Pri nasledniku, One of These Nights, so odkrivali mehkej\xc5\xa1i zvok, kar se sli\xc5\xa1i predvsem pri hit singlih \xc2\xbbTake It to the Limit\xc2\xab\xc2\xa0in \xc2\xbbLyin' Eyes\xc2\xab, ki sta kombinacija rocka, popa, countryja in ljudske glasbe. Album iz leta 2007, Long Road Out of Eden, je na dan ponovno zvabil zvok country rocka z za\xc4\x8detkov skupine. Skupina je v svojih skladbah eksperimentirala tudi s \xc5\xa1tevilnimi drugimi zvrstmi glasbe, vklju\xc4\x8dno z R&B-jem, blues rockom, funkom, pop rockom, discom, in bluegrassom."